Reglament Intern de la Facultat de Filosofia i Lletres - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/269)
  + [Valencià](/va/acuerdo/269)






Selector de idioma

Leer

* [Español](/es/acuerdo/269)
* [Valencià](/va/acuerdo/269)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





Reglament Intern de la Facultat de Filosofia i Lletres[Butlletí Oficial Universitat d'Alacant](/ca/Publicacion)
===============================================================================================================

Secretaria General

Butlletí Oficial Universitat d'Alacant





Reglament Intern de la Facultat de Filosofia i Lletres

Data d'aprovació
:   22/02/2006

Data de publicació
:   31/03/2006

Òrgan competent
:   Consell de Govern

Secció
:   DISPOSICIONS GENERALS

* [Ver acuerdo en formato **PDF**](/pdf.asp?pdf=269.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/269)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/269)
  + [Compartir acuerdo en 

    X](https://twitter.com/intent/tweet?via=UA_Universidad&text=Reglament  Intern de la Facultat de Filosofia i Lletres&url=https://www.boua.ua.es/va/acuerdo/269)

**Títol:** Reglament Intern de la Facultat de Filosofia i Lletres

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 22 de febrer de 2006

REGLAMENT INTERN DE LA FACULTAT DE FILOSOFIA I LLETRES  
     
 · TITOL PRELIMINAR: DE LA FACULTAT DE FILOSOFIA I LLETRES  
 · TITOL I: GOVERN I REPRESENTACIÓ DE LA FACULTAT DE FILOSOFIA I LLETRES  
 · TITOL II: DELEGACIÓ D'ALUMNES  
 · TITOL III: RÈGIM ECONÒMIC I FINANCER  
 · TITOL IV: REFORMA DEL REGLAMENT  
 · DISPOSICIONS TRANSITÒRIES  
 · DISPOSICIÓ DEROGATÒRIA  
 · DISPOSICIÓ FINAL  
     
 TITOL PRELIMINAR: DE LA FACULTAT DE FILOSOFIA I LLETRES  
    
 Article 1. Naturalesa  
 La Facultat de Filosofia i Lletres és el centre encarregat d'organitzar els ensenyaments i els processos acadèmics, administratius i de gestió que té adscrits per a obtenir títols de caràcter oficial amb validesa a tot el territori de l'Estat, així com aquelles altres funcions que establisquen l'Estatut de la Universitat i les altres normes d'aplicació.  
 La Facultat de Filosofia i Lletres constitueix també una de les unitats de representació a través de la qual s'elegeixen els membres dels òrgans col·legiats generals de la Universitat, llevat de les excepcions que estableix l'Estatut de la Universitat d'Alacant.  
    
 Article 2. Competències  
 Corresponen a la Facultat de Filosofia i Lletres les competències següents:  
 a)      Elaborar i coordinar els plans d'estudi de les diverses titulacions que té adscrites, així com el seu seguiment i revisió.  
 b)      Proposar la implantació de nous ensenyaments i titulacions en les branques del saber del seu àmbit.  
 c)      Impulsar la normalització lingüística del valencià en el desenvolupament de les seues titulacions.  
 d)      Promoure i desenvolupar processos de qualitat en la docència i participar en l'avaluació de les activitats del personal docent i d'administració i serveis adscrit al centre.  
 e)      Organitzar i coordinar els serveis i instal·lacions necessaris per al desenvolupament de l'activitat docent i acadèmica dels ensenyaments i titulacions vinculades al centre.  
 f)        Supervisar el funcionament general dels ensenyaments i el compliment de les obligacions docents del professorat.  
 g)      Promoure i organitzar activitats d'extensió universitària.  
 h)      Fer les matrícules, expedients, trasllats i certificats acadèmics de l'alumnat, així com les propostes de revalidació i la resta d'actuacions semblants de gestió acadèmica.  
 i)        Organitzar i desenvolupar les proves de selecció del seu alumnat, en els casos que escaiga, segons la normativa en vigor.  
 j)        Organitzar i proposar la seua plantilla de personal d'administració i serveis, en els termes de la programació pròpia de la Universitat.  
 k)      Administrar els seus pressupostos i gestionar els mitjans materials d'acord amb la planificació econòmica i comptable de la Universitat.  
 l)        Impulsar la col·laboració amb entitats públiques i privades als fins que li són propis.  
 m)    Cooperar amb els altres òrgans de la Universitat en la realització de les seues funcions.  
 n)      Qualsevol altra assignada per les lleis, l'Estatut de la Universitat d'Alacant i les altres normes d'aplicació.  
    
  Article 3. Composició  
 Pertanyen a la Facultat de Filosofia i Lletres:  
 a)      El personal docent i investigador adscrit a aquest centre.  
 b)      Els becaris i becàries d'investigació adscrits a aquest centre.  
 c)      L'alumnat matriculat en les titulacions adscrites a aquest centre.  
 d)      El personal d'administració i serveis adscrit a aquest centre.  
  
 TITOL I: GOVERN I REPRESENTACIÓ DE LA FACULTAT DE FILOFILOSOFIA I LLETRES  
    
 Article 4. Òrgans de govern i representació  
 Els òrgans de govern i representació de la Facultat de Filosofia i Lletres són el Claustre de Facultat i la Junta de Facultat, el degà o degana, els vicedegans i vicedeganes i el secretari o secretària.  
    
 Article 5. Representació en el Claustre de Facultat i exercici de càrrecs unipersonals  
 1.      L'elecció dels representants dels diferents sectors de la comunitat universitària en el Claustre de Facultat es farà per mitjà de sufragi universal, lliure, igual, directe i secret, segons les normes electorals que s'estableixen en l'Estatut de la UA.  
 2.      Per a l'exercici dels càrrecs unipersonals serà requisit indispensable la dedicació a temps complet en la Universitat d'Alacant, sense que en cap cas puguen exercir-se simultàniament dos o més càrrecs d'aquesta naturalesa.  
    
 Article 6. Electors i elegibles i procediment electoral  
 1.   Les diferents eleccions previstes en aquest Reglament es faran necessàriament dins del període lectiu, sense que puguen coincidir amb els terminis de convocatòria d'exàmens ordinaris.  
 2.   Tindran la condició d'electors i elegibles en les diferents eleccions els membres de la comunitat universitària que componen la Facultat de Filosofia i Lletres i que, en el seu àmbit respectiu, es troben en servei actiu i efectiu o matriculats per la modalitat de matrícula ordinària. El secretari o secretària de la facultat, en ús de les seues atribucions, mantindrà actualitzat el cens de membres de la comunitat universitària que componen la Facultat de Filosofia i Lletres per a posar-lo a disposició de la junta electoral de la Facultat.  
 3.      El dret de sufragi actiu i passiu només podrà exercir-se en un dels cossos i circumscripcions electorals que s'estableix en els àmbits respectius.  
 4.      El dret de sufragi passiu requereix, necessàriament, que l'elector presente la seua candidatura dins de termini a través del Registre de la Universitat, que tindrà, en tot cas, caràcter individual, i siga proclamat definitivament per la junta electoral del la Facultat de Filosofia i Lletres.  
 5.      A l'efecte previst en l'apartat anterior, l'alumnat haurà d'estar matriculat, per la modalitat de matrícula ordinària, en el curs acadèmic que es convoquen eleccions i en un dels títols universitaris de caràcter oficial i validesa en tot el territori de l'Estat o en títols propis de grau adscrits a la Facultat de Filosofia i Lletres.  
 6.      A l'exclusiu efecte de participar en les diferents eleccions, el personal de la Universitat adscrit a la Facultat de Filosofia i Lletres que tinga una relació temporal o d'interinitat estarà equiparat al corresponent cos o col·lectiu.  
 7.   El vot és personal i indelegable en totes les eleccions i no s'admetrà, en cap cas, el vot per correu. El vot de forma anticipada només estarà autoritzat en aquells casos que determine aquest Reglament.  
 8.   En les eleccions al Claustre de Facultat i Junta de Facultat, cada elector només podrà atorgar el vot a un nombre de candidats igual o inferior al 70 per 100 dels representants que corresponga elegir en el seu col·lectiu i circumscripció, excepte en aquells supòsits en què únicament haja d'elegir-se un representant.  
 9.   Els processos electorals al Claustre de Facultat i a degà estaran regulats en aquest Reglament i en el Reglament electoral de la Facultat de Filosofia i Lletres. En aquest últim s'establiran:  
 a)      Les normes i terminis per a la presentació, proclamació provisional, període de reclamacions i proclamació definitiva de candidatures.  
 b)      Les disposicions generals referides a la campanya electoral.  
 c)      Les disposicions generals referides a la votació i regulació del vot anticipat.   
 d)      Les normes i terminis per a la proclamació provisional, període de reclamacions i proclamació definitiva de candidats electes.  
 e)      Les normes referides a l'arxiu i custòdia de la documentació electoral.  
    
 Article 7. Competències de la junta electoral de la Facultat de Filosofia i Lletres  
 1.   La junta electoral de la Facultat de Filosofia i Lletres intervindrà en els processos electorals del Claustre de Facultat i degà i, d'acord amb això, tindrà les següents funcions bàsiques:  
 a)      Publicar el cens d'electors, en què es determine, si escau, els representants que correspon elegir en cada col·lectiu o circumscripció i aprovar el cens electoral definitiu.  
 b)      Proclamar les candidatures.  
 c)      Vetlar pel procés d'elecció dels integrants de les meses electorals i la seua constitució.  
 d)      Aprovar els models d'actes i documents necessaris per al conjunt del procés electoral.  
 e)      Autoritzar la publicitat electoral.  
 f)        Proclamar els candidats electes i expedir les credencials acreditatives.  
 g)      Resoldre les reclamacions que se li adrecen pel desenvolupament del procés electoral.  
 h)      Interpretar i aplicar el Reglament electoral de la Facultat de Filosofia i Lletres, la normativa electoral de la Universitat d'Alacant i qualsevol altra escaient que se'n derive per a l'adequat desenvolupament dels procediments electorals.  
 2.   Les resolucions de les junta electoral de la Facultat de Filosofia i Lletres podran ser recorregudes davant de la junta electoral de la Universitat d'Alacant.  
 3.   La junta electoral de la Facultat de Filosofia i Lletres disposarà dels mitjans materials necessaris per al compliment de les funcions que té assignades i estarà assistida per un tècnic del servei jurídic de la Universitat i un tècnic lingüístic.  
   
 Article 8. Composició de la junta electoral de la Facultat de Filosofia i Lletres  
 1.   La junta electoral de la Facultat de Filosofia i Lletres estarà formada per:  
 a)   Dos membres a temps complet del professorat pertanyent als cossos docents universitaris.  
 b)   Dos estudiants.  
 c)   Dos membres a temps complet del personal d'administració i serveis.  
 2.   Els components, titulars i suplents, de la junta electoral de la Facultat de Filosofia i Lletres seran designats per mitjà de sorteig públic convocat a l'efecte pel degà o degana, i renovats cada quatre anys. La renovació tindrà lloc, en tot cas, amb anterioritat a l'obertura del procés d'elecció ordinària de nou claustre de centre.  
 3.   Actuarà com a president el professor o professora de major categoria entre els designats, i dins d'aquests, el de més antiguitat en el grau, i com a secretari actuarà el membre que designe la Junta.  
    
 Article 9. Meses electorals  
 1.      Les meses electorals estaran formades per tres membres de la comunitat universitària designats per sorteig entre els qui no concórreguen com a candidats a les eleccions corresponents i no siguen membres de la junta electoral de la Universitat d'Alacant o de la junta electoral de la Facultat de Filosofia i Lletres.  
 2.      El sorteig dels tres membres, titulars i suplents, es farà tenint en compte els col·lectius següents:  
 a.       Un d'entre els funcionaris dels cossos docents universitaris, que actuarà de president de la mesa.  
 b.      Un d'entre els estudiants.  
 c.       Un d'entre el personal d'administració i serveis, que actuarà de secretari.  
 3.   Una vegada acabada una votació, les meses electorals procediran immediatament i en sessió pública a l'escrutini i n'alçaran acta dels resultats. L'acta, firmada per tots els membres de la mesa, serà lliurada a la Junta electoral de la Facultat.  
    
 Article 10. Situacions del degà o degana  
 1.      En cas d'absència, malaltia o cessament per concurrència a reelecció per al mateix càrrec, assumirà interinament les funcions del degà o degana, el vicedegà o vicedegana que establisca aquest Reglament. Aquesta situació no podrà prolongar-se més de sis mesos.  
 2.      En els altres supòsits de cessament, el degà o degana continuarà interinament en les seues funcions fins al nomenament del seu substitut.  
    
 Article 11. Cessament dels membres del Claustre i de la Junta de Facultat   
 Cessaran els membres del Claustre i de la Junta de Facultat a petició pròpia, quan concloga el període de mandat o quan deixen d'estar adscrits a la Facultat de Filosofia i Lletres o deixen de pertànyer al col·lectiu pel qual van ser elegits.  
    
 Article 12. Cessament dels vicedegans i vicedeganes i del secretari o secretària de la Facultat de Filosofia i Lletres  
 Cessaran els vicedegans i vicedeganes i el secretari o secretària de la Facultat de Filosofia i Lletres, a petició pròpia, per decisió del degà o degana o quan concloga el seu mandat.  
    
 Secció primera  
 Del Claustre de Facultat  
  
 Article 13. Naturalesa i funcions  
 El Claustre de la Facultat de Filosofia i Lletres és l'òrgan encarregat d'elegir i destituir, si escau, el degà o degana, així com d'elegir, d'entre els seus membres, els representants en la Junta de Facultat.  
    
 Article 14. Composició, elecció i renovació  
 1.      El Claustre de Facultat estarà format per:  
 a)      El degà o degana, que n'exercirà la presidència.  
 b)      El secretari o secretària de la Facultat, que també ho serà del Claustre.  
 c)      Tot el professorat que tinga la condició de doctor dels cossos docents universitaris adscrit a la Facultat de Filosofia i Lletres que continue en servei actiu i efectiu, que constituirà el 51 per 100 del Claustre.  
 d)      Una representació del professorat funcionari no doctor, contractats doctors i professors col·laboradors adscrits a la Facultat de Filosofia i Lletres, elegits per i entre ells, que constituirà el 8 per 100.  
 e)      Una representació dels ajudants, ajudants doctors, becaris i becàries d'investigació adscrits a la Facultat de Filosofia i Lletres, elegits per i entre ells, que constituirà el 2 per 100.  
 f)        Una representació del professorat associat, emèrit i visitant adscrit a la Facultat de Filosofia i Lletres, elegits per i entre ells, que constituirà l'1 per 100.  
 g)      Una representació dels estudiants matriculats en titulacions oficials o títols propis de grau adscrits a la Facultat de Filosofia i Lletres, elegits per i entre ells, que constituirà el 26 per 100.  
 h)      Una representació del personal d'administració i serveis adscrit a la Facultat de Filosofia i Lletres, elegits per i entre ells, que constituirà el 12 per 100.  
 2.   El Claustre de Facultat, en la part electiva, es renovarà cada quatre anys, a excepció de la representació dels estudiants, que es renovarà cada dos anys.  
 3.   Les vacants que es produïsquen es cobriran pel candidat més votat que no haguera sigut elegit de la llista del col·lectiu corresponent, sempre que reunisca els requisits per a ser membre del Claustre. Quan hi haja impossibilitat de cobrir les vacants a través d'aquest sistema, el degà o degana procedirà a la convocatòria de les oportunes eleccions parcials durant el primer trimestre de cada curs acadèmic. En qualsevol cas, el mandat d'aquests representants conclourà amb el del col·lectiu que es tracte.  
 4.   Les eleccions al Claustre de Facultat es portaran a terme d'acord amb el que disposa aquest Reglament, l'Estatut de la Universitat d'Alacant i el Reglament electoral de la Facultat de Filosofia i Lletres. No s'admetrà en aquest procés el vot anticipat. Seran proclamats membres del claustre els candidats que hagen obtingut un nombre més gran de vots en el seu col·lectiu electoral en la Universitat d’Alacant. Quan dos o més candidats obtinguen el mateix nombre de vots, es donarà preferència a la proclamació del candidat que porte més temps vinculat al col·lectiu electoral en la Universitat d’Alacant pel qual ha presentat la candidatura. En el cas d'alumnes, serà elegit el de més edat.  
 5. La condició de claustral es perd:  
 a) Per deixar de pertànyer a la Facultat de Filosofia i Lletres.  
 b) Per deixar de formar part del col·lectiu pel qual va resultar elegit.  
 c) Per expiració del mandat.  
 d) Per dimissió.  
 6.   En la sessió constitutiva del Claustre es determinarà el nombre de representants dels diferents col·lectius en la Junta de Facultat i es procedirà a la seua elecció o, si escau, es determinarà la data per a la votació.  
 7.   El Claustre de Facultat, amb una antelació mínima d'un mes a la data d'expiració del mandat de la renovació de què es tracte, farà pública la convocatòria d'eleccions, amb la data de celebració.  
 8.   Seran inelegibles el defensor universitari i els membres que formen part de la junta electoral de la facultat o de la Universitat.  
 9.   La junta electoral de la Facultat de Filosofia i Lletres s'encarregarà de la supervisió i ordenació del procés electoral, d'acord amb les competències que li atribueix l'Estatut de la Universitat d'Alacant, aquest Reglament i el Reglament electoral de la Facultat. En tot cas, la junta electoral de la Facultat haurà de respectar el que estableix l'Estatut de la Universitat d'Alacant i la resta de normativa d'aplicació.  
    
 Article 15. Organització i funcionament  
 1.   La convocatòria del Claustre de Facultat correspondrà al degà o degana, a través del secretari o secretària, i haurà de notificar-se assegurar-ne la recepció pels seus membres amb una antelació mínima de 48 hores, excepte els casos d'urgència. La notificació podrà fer-se per mitjà de correu electrònic, llevat que el membre del Claustre de Facultat comunique al secretari o secretària de la Facultat un altre lloc o forma de notificació.   
 2.      La convocatòria haurà de contenir l'ordre del dia de la sessió i la informació sobre els temes objecte d'aquesta estarà a disposició dels membres en el deganat en igual termini.  
 3.      L'ordre del dia serà fixat pel degà o degana, tenint en compte, si escau, les peticions dels altres membres formulades amb l'antelació suficient. El degà o degana inclourà obligatòriament en l'ordre del dia els temes que li hagen sigut presentats per escrit, amb una antelació de 48 hores a la data de la convocatòria, per un mínim del 10 per cent dels membres de l'òrgan.  
 4.      El degà o degana, quan ho requerisquen els assumptes que s'han de tractar, podrà invitar persones no pertanyents al Claustre de Facultat, amb veu i sense vot.  
 5.   El Claustre de Facultat es considerarà vàlidament constituït quan assistisquen a la sessió la meitat més un dels seus membres, en primera convocatòria, o un terç en segona convocatòria, mitja hora després. A l'efecte del còmput del quòrum, les fraccions iguals o superiors a 0,50 es corregeixen per excés i, les inferiors, per defecte.  
 6.   En tot cas, per a la vàlida constitució de l'òrgan es requerirà la presència del degà o degana i del secretari o secretària, o, si escau, dels qui els substituïsquen.  
 7.      Excepte en els casos en què l'Estatut de la Universitat o aquest Reglament prevegen una altra majoria, els acords seran adoptats per la majoria simple dels assistents a la sessió. El vot del degà o degana serà diriment en cas d'empat.  
 8.      Excepte previsió expressa en contra de l'Estatut de la Universitat, les referències al règim d'acords es computaran tenint en compte el nombre de membres que en cada moment componguen el Claustre de Facultat.  
 9.      No podrà ser objecte de deliberació o acord cap assumpte que no figure en l'ordre del dia de la sessió, llevat que estiguen presents tots els membres de l'òrgan col·legiat i siga declarada la urgència de l'assumpte pel vot favorable de la majoria absoluta.  
 10. Les votacions es faran a mà alçada. No obstant això, la votació serà secreta quan es tracte d'elecció de persones o quan així ho sol·liciten una cinquena part, com a mínim, dels assistents.  
 11. De cada sessió s'alçarà acta que contindrà, com a mínim, la relació d'assistents, l'ordre del dia de la reunió, les circumstàncies del lloc i temps en què ha tingut lloc, els punts principals de les deliberacions, així com el contingut dels acords adoptats.  
 12. Les actes seran firmades pel secretari o secretària amb el vistiplau del degà o degana i s'aprovaran en la mateixa sessió, si està previst en l'ordre del dia, o en la següent.  
 13. El secretari o secretària podrà expedir certificat dels acords adoptats sense perjudici de la ulterior aprovació de l'acta, en què farà constar expressament aquesta circumstància.  
 14. Excepte en aquells casos expressament previstos, qualsevol membre del Claustre de Facultat podrà delegar el seu dret a vot en un altre membre d'aquest.  
 15. La delegació de vot haurà de constar per escrit i notificar-se al degà o degana en el moment de la constitució de la sessió.  
 16. A l'efecte d'establir el quòrum per a la vàlida constitució del claustre de facultat, així com les majories per a l'adopció d'acords, es considerarà present el membre que haja exercit la delegació, i s'atorgarà eficàcia al vot que per aquest emeta, si escau, el membre delegat.  
    
   
 Secció Segona  
 De la Junta de facultat   
  
Article 16. Naturalesa i funcions  
 La Junta de la Facultat de Filosofia i Lletres és l'òrgan de govern del centre a què correspon adoptar les decisions normatives internes que nosiguen competència d'altres òrgans universitaris.  
    
 Article 17. Composició, elecció i renovació  
 1.   La Junta de Facultat estarà formada pels membres següents:  
 a) Membres nats:  
 -     El degà o degana, que la presidirà.  
 -     El secretari o secretària del centre, que també ho serà d'aquest.  
 -     Els directors i directores dels departaments adscrits al centre.  
 -     El delegat o delegada dels estudiants, elegit d'entre i pels representants de l'alumnat en la delegació d'alumnes de la Facultat.  
 -     El membre del personal d'administració i serveis responsable directe de l'administració del centre.  
 b) 10 membres designats pel degà o degana entre aquells que pertanyen a la Facultat de Filosofia i Lletres, d'acord amb l'article 3 d'aquest Reglament.  
 c) Entre 20 i 50 membres elegits per i entre els membres del Claustre de Facultat, respectant la representació dels diferents col·lectius en aquest òrgan col·legiat. El nombre i distribució d'aquests entre els diferents col·lectius es determinarà en la sessió constitutiva del claustre.  
 2.   El mandat de la Junta de Facultat coincidirà amb el mandat del Claustre de la Facultat.  
 3.   En la sessió constitutiva del claustre o, si escau, en la data que es determine, mai més tard de deu dies lectius a comptar de la sessió constitutiva, es procedirà a l'elecció dels representants dels diferents col·lectius en la Junta de Facultat. Les eleccions a Junta de Facultat es portaran a terme segons el que disposa aquest Reglament, l'Estatut de la Universitat d'Alacant i el Reglament electoral de la Facultat de Filosofia i Lletres. Amb caràcter previ a aquesta votació es procedirà al sorteig i constitució de la taula electoral. Una vegada constituïda la mesa electoral, s'iniciarà la votació per crida. El vot serà secret i no s'admetrà en aquest procés el vot anticipat. Seran proclamats membres de la Junta de Facultat els candidats que hagen obtingut un nombre més gran de vots en el seu cos electoral. Quan dos candidats o més obtinguen el mateix nombre de vots, es donarà preferència al candidat que porte més temps vinculat al col·lectiu electoral en la Universitat d’Alacant el qual ha presentat la candidatura. En el cas d'alumnes, serà elegit el de més edat.  
 4.   Les vacants que es produïsquen es cobriran pel candidat més votat que no haguera sigut elegit de la llista del col·lectiu corresponent, sempre que reunisca els requisits per a ser membre del Claustre. Quan hi haja impossibilitat de cobrir les vacants a través d'aquest sistema, el degà o degana procedirà a la convocatòria de les oportunes eleccions parcials durant el primer trimestre de cada curs acadèmic. En qualsevol cas, el mandat d'aquests representants conclourà amb el del col·lectiu que es tracte.  
 5.   La condició de membre de la Junta de Facultat es perd:  
 a) Per deixar de pertànyer a la Facultat de Filosofia i Lletres.  
 b) Per deixar de formar part del col·lectiu pel que va resultar elegit.  
 c) Per deixar d'exercir el càrrec per al qual va ser nomenat.  
 d) Per revocació del nomenament en els casos de designació.  
 e) Per expiració del mandat.  
 f) Per dimissió.  
    
 Article 18. Competències  
 Corresponen a la Junta de Facultat de Filosofia i Lletres les competències següents:  
 a)   Aprovar les directrius d'actuació del centre en el marc de la programació general de la Universitat.  
 b)   Aprovar la memòria de gestió de l'equip del degà i dels altres òrgans de govern del centre.  
 c)   Impulsar peticions de creació o supressió de titulacions.  
 d)   Elaborar les propostes de plans d'estudis o les seues modificacions.  
 e)   Establir els criteris bàsics d'organització i coordinació de les activitats docents del centre.  
 f)    Aprovar la proposta de distribució del pressupost assignat al centre i la liquidació dels seus comptes.  
 g)   Establir i designar la comissió que elaborarà els reglaments i normatives pròpies de la Facultat de Filosofia i Lletres per a l'aprovació o modificació per l'òrgan col·legiat corresponent.  
    
 h)   Establir i designar els integrants de les comissions de la Facultat i ratificar els acords que adopten aquests òrgans col·legiats.  
 i)    Emetre informe previ sobre el nombre màxim d'alumnes que poden cursar estudis en les titulacions del centre.  
 j)    Emetre informe previ sobre l'establiment de criteris per a la realització de proves de selecció de l'alumnat.  
 k)   Proposar el nomenament de doctors honoris causa, així com els premis i distincions que siguen de la seua competència.  
 l)    Emetre informe preceptiu sobre les propostes de creació, modificació o supressió de departaments adscrits o que es propose adscriure al centre o de les seues àrees de coneixement.  
 m) Informar preceptivament sobre els conflictes que se susciten entre departaments i àrees de coneixement relatius a l'adjudicació de docència en els plans d'estudis del centre.  
 n)   Proposar al Consell de Govern els criteris d'assignació de professorat a les titulacions i ensenyaments que s'impartisquen en el centre, amb la finalitat de millorar-ne la qualitat docent.  
 o)   Elaborar i proposar l'aprovació del reglament intern del centre.  
 p)   Aprovar el reglament intern de la delegació d'alumnes.  
 q)   Qualsevol altra que siga atribuïda per l'Estatut de la Universitat d'Alacant, aquest reglament o les altres normes aplicables.  
    
 Article 19. Organització i funcionament  
 1. La Junta de Facultat es reunirà:  
 a)   En sessió ordinària, almenys una vegada al trimestre.  
 b)   En sessió extraordinària sempre que siga convocada pel degà o degana, a iniciativa pròpia o quan la sol·liciten, com a mínim, una cinquena part dels membres.  
 2.   La convocatòria de la Junta de Facultat correspondrà al degà o degana, a través del secretari o secretària, i haurà de notificar-se assegurar-ne la recepció pels seus membres, amb una antelació mínima de 48 hores, excepte els casos d'urgència. La notificació podrà fer-se per mitjà de correu electrònic, llevat que el membre de la Junta de Facultat comunique al secretari o secretària de la Facultat un altre lloc o forma de notificació.   
 3.   La convocatòria haurà de contenir l'ordre del dia de la sessió, i la informació sobre els temes objecte d'aquesta estarà a disposició dels membres en el deganat en igual termini.  
 4.   L'ordre del dia serà fixat pel degà o degana, tenint en compte, si escau, les peticions dels altres membres formulades amb l'antelació suficient. El degà o degana inclourà obligatòriament en l'ordre del dia els temes que li hagen sigut presentats per escrit, amb una antelació de 48 hores a la data de la convocatòria, per un mínim del 10 per cent dels membres de l'òrgan.  
 5.   El degà o degana, quan ho requerisca els assumptes que s'han tractar, podrà invitar persones no pertanyents a la Junta de Facultat, amb veu i sense vot.  
 6.   La Junta de Facultat es considerarà vàlidament constituïda quan hi assistisquen la meitat més un dels seus membres en primera convocatòria o un terç en segona convocatòria, mitja hora després. A l'efecte del còmput del quòrum, les fraccions iguals o superiors a 0,50 es corregeixen per excés i, les inferiors, per defecte.  
 7.   En tot cas, per a la vàlida constitució de l'òrgan caldrà la presència del degà o degana i del secretari o secretària, o, si escau, dels qui els substituïsquen.  
 8.   Excepte en aquells casos en què l'Estatut de la Universitat o aquest Reglament prevegen una altra majoria, els acords seran adoptats per la majoria simple dels assistents a la sessió. El vot del degà o degana serà diriment en el supòsit d'empat.  
 9.   Excepte previsió expressa en contra de l'Estatut de la Universitat, les referències al règim d'acords es computaran tenint en compte el nombre de membres que componen la Junta de Facultat.  
 10. No podrà ser objecte de deliberació o acord cap assumpte que no figure en l'ordre del dia de la sessió, llevat que estiguen presents tots els membres de l'òrgan col·legiat i siga declarada la urgència de l'assumpte pel vot favorable de la majoria absoluta.  
 11. Les votacions es faran a mà alçada. No obstant això, la votació serà secreta quan es tracte d'elecció de persones o quan així ho sol·liciten una cinquena part, com a mínim, dels assistents.  
 12. De cada sessió s'alçarà acta que contindrà, com a mínim, la relació d'assistents, l'ordre del dia de la reunió, les circumstàncies del lloc i temps en què ha tingut lloc, els punts principals de les deliberacions, així com el contingut dels acords adoptats.  
 13. Les actes seran firmades pel secretari o secretària amb el vistiplau del degà o degana i s'aprovaran en la mateixa sessió, si està previst en l'ordre del dia, o en la següent.  
 14. El secretari o secretària podrà expedir certificat dels acords adoptats sense perjudici de la ulterior aprovació de l'acta, en què farà constar expressament aquesta circumstància.  
 15. Excepte en aquells casos expressament previstos, qualsevol membre del Junta de Facultat podrà delegar el seu dret a vot en un altre membre d'aquesta.  
 16. La delegació haurà de constar per escrit i notificar-se al degà o degana en el moment de la constitució de la sessió.  
 17. A l'efecte d'establir el quòrum per a la vàlida constitució del Junta de Facultat, així com les majories per a l'adopció d'acords, es considerarà present el membre que hi haja exercit la delegació, i s'atorgarà eficàcia al vot que per aquest emeta, si escau, el membre delegat.  
    
 Secció tercera  
 Del degà o degana  
  
 Article 20. El degà o degana  
 El degà o degana de la Facultat de Filosofia i Lletres tindrà la representació del centre i n'exercirà les funcions de direcció i gestió ordinària.  
  
 Article 21. Elecció i nomenament  
 1            L'elecció del degà o degana es durà a terme pel Claustre de Facultat entre el professorat que tinga la condició de doctor pertanyent als cossos docents universitaris adscrit a la Facultat de Filosofia i Lletres. El seu nomenament correspon al rector o rectora.  
 2            Els candidats a degà o degana no podran estar desempenyant cap càrrec acadèmic.  
 3            La normativa d'elecció i destitució del degà o degana serà la prevista en l'Estatut de la Universitat d'Alacant, en aquest Reglament i en el Reglament electoral de la Facultat de Filosofia i Lletres.  
 4            El Claustre de Facultat, amb una antelació mínima d'un mes a la data d'expiració del mandat ordinari, convocarà les eleccions a degà o degana, i fixarà en la convocatòria la data de celebració d'aquestes i el termini de presentació de candidatures, que mai serà inferior a 5 dies lectius.  
 5            El Reglament electoral de la Facultat de Filosofia i Lletres regularà els aspectes referits al procés electoral a degà o degana no previstos en aquest Reglament intern, sempre d'acord amb el que estableix l'Estatut de la Universitat d'Alacant.  
 6            La proclamació definitiva de candidats es farà pública amb, com a mínim, 15 dies naturals d'antelació al dia de l'elecció. En el termini de 10 dies naturals següents des de la proclamació, els candidats hauran de presentar i fer públic el seu programa.  
 7            La votació per a l'elecció de degà es durà a terme en un Claustre de Facultat convocat exclusivament amb aquest fi. Els candidats, en el termini màxim d'una hora, exposaran el seu programa davant del claustre, i a continuació s'obrirà un torn d'intervencions en què els membres del claustre en podran expressar les seues opinions i fer les preguntes oportunes. La sessió serà moderada per la presidència del Claustre.  
 8            El sorteig i la constitució de la taula electoral es portarà a terme el mateix dia previst per a la votació i abans de l'inici d'aquesta.  
 9            Una vegada constituïda la taula electoral, s'iniciarà la votació per crida, que serà secreta. El dret al vot anticipat s'exercirà d'acord amb reglament electoral de la Facultat.  
 10            Una vegada acabada la votació, la taula electoral procedirà immediatament i en sessió pública a l'escrutini dels resultats de la qual alçarà acta. Aquesta acta, firmada per tots els membres de la taula, serà entregada a la junta electoral de la Facultat.  
 11            Resultarà elegida per a degà o degana aquella candidatura que obtinga, en primera votació, més de la meitat dels vots vàlidament emesos pels membres del Claustre de Facultat. Si cap de les candidatures no obté aquesta majoria, es procedirà, als 2 dies lectius següents, a una segona votació, i resultarà elegida la candidatura que obtinga nombre més gran de vots. En el supòsit d'una sola candidatura únicament tindrà lloc la primera volta.  
 12            En cas de produir-se el cessament del degà o degana per qualsevol causa que no siga el compliment ordinari del seu mandat, el Claustre de Facultat procedirà a convocar noves eleccions per al que reste de mandat ordinari. Si el claustre acordara per majoria absoluta que la duració del nou mandat del degà o degana fóra de quatre anys, procedirà a la dissolució del Claustre i a la convocatòria de noves eleccions a Claustre i, posteriorment, a degà o degana.  
 13            La junta electoral de la Facultat tindrà al seu càrrec la supervisió i ordenació d'aquest procés electoral.  
   
 Article 22. Mandat i destitució  
 1. El mandat del degà o degana tindrà una duració de quatre anys. La reelecció serà possible una sola vegada.  
 2. Podrà destituir-se del seu càrrec al degà o degana en cas d'aprovació d'una moció de censura.  
 3. El Claustre de Facultat pot exigir la responsabilitat del degà o degana per mitjà d'una moció de censura aprovada per la majoria absoluta dels seus membres. Aquesta moció no podrà proposar-se fins transcorreguts sis mesos des del nomenament.  
 4. La moció de censura haurà de presentar-se al Claustre amb el suport, com a mínim, del 25 per cent dels seus membres i haurà de ser votada en el Claustre abans que transcórreguen 15 dies lectius des de la presentació i es deixarà un mínim de 10 dies lectius perquè el degà o degana prepare la intervenció davant del Claustre.  
 5. El rebuig de la moció de censura impedirà que puga presentar-se'n una altra fins al curs acadèmic següent i, en tot cas, mai abans de 6 mesos.  
   
 Article 23. Competències  
 Són competències del degà o degana les següents:  
 a)   Representar la Facultat de Filosofia i Lletres  
 b)   Convocar i presidir el Claustre i la Junta de Facultat, així com els altres òrgans col·legiats del centre i executar-ne els acords.  
 c)   Coordinar i supervisar la docència, així com les altres activitats de la Facultat.  
 d)   Proposar el nomenament de vicedegans i vicedeganes i del secretari o secretària de la Facultat, així com el cessament d'aquests.  
 e)   Organitzar i dirigir els serveis administratius i el personal d'administració i serveis destinat en la Facultat.  
 f)    Aprovar les despeses en execució del pressupost corresponent.  
 g)   Assegurar el compliment de les normes que afecten la Facultat i en particular les relatives al bon funcionament de les activitats i els serveis.  
 h)   Proposar l'exercici de la potestat disciplinària sobre els membres pertanyents al seu centre.  
 i)    Qualsevol altra funció atribuïda per la legislació vigent i en l'Estatut de la Universitat d'Alacant.  
    
 Secció quarta  
 Dels vicedegans i vicedeganes  
  
 Article 24. Nomenament i funcions dels vicedegans i vicedeganes  
 1. Els vicedegans i vicedeganes col·laboren amb el degà o degana en el govern i direcció de la Facultat, exercint totes les funcions que els assigne o delegue.  
 2. El degà o degana establirà un ordre de prelació entre els vicedegans i vicedeganes perquè s'aplique en cas de vacant, absència o malaltia. El primer lloc l'ocuparà, en qualsevol cas, el vicedegà o vicedegana que assumisca les funcions en matèria d'ordenació acadèmica. En cap cas el vicedegà o vicedegana que assumisca les funcions de degà o degana podrà simultaniejar-les amb les de secretari o secretària de la Facultat.  
 3. Els vicedegans i vicedeganes seran nomenats pel rector, a proposta del degà o degana de la Facultat, entre el professorat adscrit a aquesta.  
    
 Article 25. Cessament  
 1. Els vicedegans i vicedeganes cessaran en els seus càrrecs a petició pròpia, a proposta del degà o degana, o quan concloga el seu mandat.  
 2. Els vicedegans i vicedeganes continuaran en els càrrecs interinament mentre no es produïsca el nomenament de nou degà o degana.  
    
 Secció cinquena  
 Del secretari o secretària  
  
 Article 26. Nomenament i funcions del secretari o secretària   
 1. Correspon al secretari o secretària:  
 a)   Donar fe dels actes i acords del claustre i de la Junta de Facultat i la resta d'òrgans col·legiats en què actue.  
 b)   Elaborar i custodiar les actes dels òrgans col·legiats i l'arxiu de la Facultat.  
 c)   Actuar com a depositari de les actes de qualificació de les assignatures.  
 d)   Expedir els certificats acadèmics i assegurar la publicitat dels acords i documents que corresponga.  
 e)   Totes les funcions que li delegue o encomane el degà o degana.  
 2. El secretari o secretària serà anomenat pel rector o rectora, a proposta del degà o degana de la Facultat, entre el professorat adscrit a aquesta.  
 3. El degà o degana establirà un ordre de prelació entre els vicedegans i vicedeganes perquè s'aplique en cas de vacant, absència o malaltia. El primer lloc l'ocuparà en qualsevol cas, el vicedegà o vicedegana que assumisca les funcions en matèria d'ordenació acadèmica. En cap cas el vicedegà o vicedegana que assumisca les funcions de secretari o secretària de la Facultat podrà simultaniejar-les amb les de degà o degana.  
   
 Article 27. Cessament  
 1. El secretari o secretària cessarà en el càrrec a petició pròpia, a proposta del degà o degana, o quan concloga el seu mandat.  
 2. El secretari o secretària continuarà en el càrrec interinament mentre no es produïsca el nomenament d'un nou degà o degana.  
   
 TITOL II. DELEGACIÓ D'ALUMNES  
  
 Article 28. Delegació d'alumnes  
 1. En la Facultat de Filosofia i Lletres hi haurà una delegació d'alumnes com a òrgan de representació col·lectiva. Aquesta delegació estarà formada, com a mínim, per l'alumnat del Claustre universitari elegit en representació de la Facultat i per l'alumnat elegit per al Claustre de Facultat.  
 2. El Reglament de règim intern de la delegació d'alumnes de la Facultat de Filosofia i Lletres en determinarà les funcions, composició i funcionament. Aquest Reglament ha de ser aprovat per la Junta de Facultat.  
    
 Article 29. Mitjans i participació  
 1. La Facultat de Filosofia i Lletres dotarà la delegació d'alumnes de la Facultat dels mitjans necessaris per al desenvolupament de les seues funcions. D'igual manera, garantirà que els estudiants puguen compaginar la condició de representants amb els seus estudis, evitant que es produïsca cap perjudici en els seus drets.  
 2. La Facultat de Filosofia i Lletres fomentarà la participació activa dels estudiants de la Facultat i potenciarà les associacions estudiantils. En el reglament electoral de la Facultat s'establiran els mitjans per a garantir la participació en igualtat de condicions de totes les candidatures que opten a representar l'alumnat en el Claustre de Facultat.  
    
 TITOL III: RÈGIM ECONÒMIC I FINANCER  
    
 Article 30. Mitjans materials i humans  
 1. La Facultat de Filosofia i Lletres tindrà una partida pressupostària pròpia assignada pel Consell de Govern.  
 2. Per a l'adequat desenvolupament de les activitats de la Facultat de Filosofia i Lletres disposarà dels mitjans materials i humans necessaris que la Universitat li proporcione. En cas d'insuficiència de mitjans materials i humans, la Facultat de Filosofia i Lletres, a través dels seus òrgans de govern i representació, haurà de fer totes les gestions considere oportunes fins a aconseguir de la Universitat els mitjans necessaris.  
    
 Secció 1a  
 De la planificació pressupostària, gestió econòmica i fiscalització  
  
 Article 31. Pressupost  
 1. La Facultat de Filosofia i Lletres planificarà la gestió dels seus recursos elaborant la distribució de la partida pressupostària assignada al centre pel Consell de Govern.  
 2. El projecte distribució de la partida pressupostària assignada al centre pel Consell de Govern, que comprendrà la totalitat dels ingressos i despeses, serà elaborat per l'equip decanal, sotmès a l'aprovació de la Junta de Facultat i publicat posteriorment.  
 3. Correspon a la Junta de Facultat aprovar les modificacions en la distribució del pressupost.  
 4. El degà o degana informarà la Junta de Facultat, quan així se li sol·licite, de l'estat d'execució del pressupost assignat a la Facultat.  
    
 Article 32. De la gestió econòmica   
 1. L'actuació de la Facultat de Filosofia i Lletres com a centre de despesa en matèria econòmica s'adaptarà a les normes elaborades per la Gerència de la Universitat i l'Estatut de la Universitat d'Alacant.  
 2. La petició de despesa de la Facultat de Filosofia i Lletres és competència del degà o degana, i les funcions econòmiques i administratives corresponen a l'administrador o administradora de la Facultat.  
    
    
 Article 33. De la fiscalització   
 Quan finalitze l'exercici econòmic, el degà o degana sotmetrà a informe de la Junta de Facultat els comptes anuals del centre per a l'aprovació.  
   
 TITOL IV: REFORMA DEL REGLAMENT INTERN DE LA FACULTAT DE FILOSOFIA I LLETRES  
  
 Article 34. Iniciativa per a la reforma   
 La iniciativa per a la reforma d'aquest Reglament correspon:   
 a) Al degà o degana.   
 b) A la Junta de Facultat.  
 c) A una quarta part, com a mínim, dels membres del Claustre de Facultat.  
    
 Article 35. Tramitació   
 1. La proposta de reforma requerirà la presentació d'un text articulat degudament fonamentat.  
 2. La proposta de reforma es remetrà al president del Claustre de Facultat per a la tramitació. La proposta es remetrà als claustrals i acordarà un termini no inferior a 10 dies lectius ni superior a 30 perquè aquests proposen les esmenes que estimen pertinents. Les esmenes rebudes dins del termini establit es remetran als membres de la Junta de Facultat junt amb la corresponent convocatòria de la Junta de Facultat.   
 3. Des de la data de la presentació de la proposta de reforma fins a la de convocatòria de la Junta de Facultat, no podrà transcórrer un termini superior a 60 dies lectius.  
 4. En el cas de modificacions del Reglament que afecten les competències del Claustre de Facultat, aquest haurà d'emetre un informe favorable amb anterioritat a la Junta de Facultat on han de ser aprovades. Aquest informe es considerarà favorable quan compte amb el suport de la majoria del Claustre en primera votació o el dels dos terços de membres presents en segona, sempre que el nombre d'aquests siga igual o superior a la meitat de membres del Claustre.  
    
 Article 36. Aprovació   
 1. L'aprovació per la Junta de Facultat de la proposta de reforma del Reglament requereix el vot favorable de la majoria absoluta, en primera votació, o el dels dos terços de membres de la Junta presents, en segona, sempre que el nombre d'aquests siga igual o superior a la meitat de membres de la Junta de Facultat.  
 2. Una vegada rebutjada una proposta de modificació, aquesta no podrà reiterar-se fins que no transcórrega un any des de la presentació.  
    
 Article 37. Entrada en vigor   
 Les modificacions del Reglament aprovades per la Junta de Facultat seran sotmeses a l'aprovació del Consell de Govern, i entraran en vigor l'endemà de l'aprovació per aquest òrgan col·legiat.  
    
    
   
 DISPOSICIONS TRANSITÒRIES  
 Primera. Del degà o degana de la Facultat de Filosofia i Lletres  
 1. L'elecció de nou degà o degana de la Facultat de Filosofia i Lletres tindrà lloc una vegada finalitzat el corresponent període de mandat del degà actual, sense perjudici del que estableix aquest Reglament respecte al cessament anticipat.  
 2. A l'actual degà de la Facultat de Filosofia i Lletres se li computarà el període de mandat en què ha exercit les seues funcions als efectes del que estableix l'article 85.1 de l'Estatut de la Universitat d'Alacant.  
    
 Segona. Del Claustre i Junta de Facultat  
 El mandat dels membres dels actuals Claustre de Facultat i Junta de Facultat coincidirà amb la duració del mandat de l'actual degà, segons el que estableix la disposició transitòria tercera de l'Estatut de la Universitat d'Alacant.  
    
 Tercera. De les comissions  
 Les actuals comissions de la Facultat continuaran desenvolupant les seues funcions mentre no es procedisca a la seua revisió, en el termini màxim d'un any. En tot cas, aquestes comissions s'ajustaran a les regles de funcionament establides per als òrgans col·legiats per l'Estatut de la Universitat d'Alacant.  
    
    
 DISPOSICIÓ DEROGATÒRIA  
 Queden derogats els reglaments i disposicions aprovats pels òrgans de la Facultat de Filosofia i Lletres que s'oposen al que disposa l'Estatut de la Universitat d'Alacant i aquest Reglament.  
    
 DISPOSICIÓ FINAL  
 Aquest Reglament entrarà en vigor l'endemà de la seua aprovació en Consell de Govern.





[Carretera Sant Vicent del Raspeig s/n  
03156 Sant Vicent del Raspeig - Alacant  
 Tel. 11 347 3047 - Fax 85 480 5814](https://www.google.es/maps/@39.573419,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12295&trk=tyah&trkInfo=tarId%2W5340750998647%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)